b'\n_START_ARTICLE_\nTrohlearni \xc5\xbeivac\n_START_PARAGRAPH_\nTrohlearni \xc5\xbeivac (lat. nervus trochlearis) je najtanji motorni mo\xc5\xbedani \xc5\xbeivac, koji ima najdu\xc5\xbei put kroz lubanjsku \xc5\xa1upljinu u skupinu mo\xc5\xbedanih \xc5\xbeivaca. Inervira gornji kosi mi\xc5\xa1i\xc4\x87, jedan od mi\xc5\xa1i\xc4\x87a pokreta\xc4\x8da o\xc4\x8dne jabu\xc4\x8dice. Jedini je mo\xc5\xbedani \xc5\xbeivac koji izbija sa stra\xc5\xbenje (dorzalne) strane mo\xc5\xbedanog debla._NEWLINE_\xc5\xbdivac polazi od jezgre trohlearnog \xc5\xbeivca (lat. nucleus nervi trochlearis), smje\xc5\xa1tenog u srednjem mozgu, te izlazi na stra\xc5\xbenjoj strani mozga iza donjih kvr\xc5\xbeica mezencefalona. Odatle se prostire prema lateralno (tj. u stranu) i potom koso prema naprijed, prelazi preko vanjske strane mo\xc5\xbedanog kraka i sti\xc5\xbee do donje strane mozga. Nakon toga, \xc5\xbeivac prolazi kroz tvrdu mo\xc5\xbedanu opnu i prolazi kroz vanjsku stijenku kavernoznog sinusa (ispod okulomotornog i iznad oftalmi\xc4\x8dkog \xc5\xbeivca). Nakon izlaska iz ovog sinusa, trohlearni \xc5\xbeivac ulazi u o\xc4\x8dnu \xc5\xa1upljinu kroz gornju orbitalnu pukotinu i dijeli se u 2-3 gran\xc4\x8dice koje inerviraju gornji kosi mi\xc5\xa1i\xc4\x87.'